b'\n_START_ARTICLE_\nDaniel Agger\n_START_SECTION_\nBr\xc3\xb8ndby IF\n_START_PARAGRAPH_\nDaniel Agger forlod sin barndomsklub Rosenh\xc3\xb8j Boldklub som 12-\xc3\xa5rig for at spille for superligaholdet Br\xc3\xb8ndbys ungdomshold. I juli 2004 rykkede han fra U-truppen til f\xc3\xb8rsteholdet for at erstatte den svenske landholdsforsvarer Andreas Jakobsson, som forlod klubben. Daniel Agger etablerede sig hurtigt som fast mand og en af de b\xc3\xa6rende kr\xc3\xa6fter p\xc3\xa5 holdet, der blev dansk mester i 2005. Trods sin unge alder spillede han stabilt i midtforsvaret sammen med Br\xc3\xb8ndbys kaptajn Per Nielsen, og efter for\xc3\xa5rss\xc3\xa6sonen i 2004 blev han k\xc3\xa5ret som \xc3\x85rets Talent af Spillerforeningen._NEWLINE_I september 2005 var dav\xc3\xa6rende Bayern tr\xc3\xa6ner Felix Magath, i Parken for at kigge p\xc3\xa5 Agger. Senere i september m\xc3\xa5ned p\xc3\xa5drog Agger sig en slem ledb\xc3\xa5ndsskade, som holdt ham ude i 10-12 uger._NEWLINE_DBU k\xc3\xa5rrede i 2006 Daniel Agger til "\xc3\x85rets Fund 2005".\n_START_SECTION_\nLiverpool F.C.\n_START_PARAGRAPH_\nAgger blev i lang tid sat i forbindelse med et skifte til en st\xc3\xb8rre klub, og i transfervinduet i januar 2006 skiftede han fra Br\xc3\xb8ndby til Liverpool F.C., de forsvarende UEFA Champions League-mestre. Her underskrev han en 4\xc2\xbd-\xc3\xa5rig kontrakt med klubben. En kontrakt, der l\xc3\xb8d p\xc3\xa5 63 millioner kroner, hvilket gjorde ham til den dyreste fodboldspiller, der nogensinde er blevet solgt fra en dansk klub, og samtidig blev han den dyreste forsvarsspiller, Liverpool nogensinde har k\xc3\xb8bt. Hans f\xc3\xb8rste halve s\xc3\xa6son i Liverpool blev ingen succes, eftersom skader holdt ham nede p\xc3\xa5 4 f\xc3\xb8rsteholdskampe i for\xc3\xa5ret 2006._NEWLINE_Agger spillede sin f\xc3\xb8rste kamp for Liverpool, da Liverpools reserver vandt 1-0 over Wolverhamptons reserver. Agger startede p\xc3\xa5 b\xc3\xa6nken og blev skiftet ind fra starten af anden halvleg i stedet for Djimi Traore._NEWLINE_Den 1. februar 2006 fik Agger sin officielle debut for Liverpool samt sin Premier League debut, da Agger startede inde i 1-1 opg\xc3\xb8ret imod Birmingham City._NEWLINE_Agger viste stort potentiale helt fra starten af, og i Liverpools 3-1 sejr imod Newcastle United, blev Agger Man of the match._NEWLINE_I indledningen til den engelske 2006/07-fodbolds\xc3\xa6son spillede Agger hele kampen, da Liverpool vandt Charity Shield-cuppen. Idet han efterh\xc3\xa5nden tilpassede sig den engelske spillem\xc3\xa5de, etablerede han sig som en fast mand p\xc3\xa5 Liverpools f\xc3\xb8rstehold i konkurrence med Liverpools engelske vice-anf\xc3\xb8rer Jamie Carragher og den tidligere finske landsholdskaptajn Sami Hyypi\xc3\xa4 om en af de to startpladser i midterforsvaret. Agger endte med at etablere sig som Carraghers faste makker i midterforsvaret, hvorved Hyypi\xc3\xa4 blev degraderet til indskiftningsspiller._NEWLINE_Agger scorede sit f\xc3\xb8rste m\xc3\xa5l for Liverpool den 26. august 2006, da holdet vandt 2-1 over West Ham. Agger fik plads til at l\xc3\xb8be mod m\xc3\xa5let, og scorede 32 meter udefra. Liverpools tr\xc3\xa6ner Rafa Benitez udtalte, at han ikke var overrasket, da han havde ofte havde set Agger score lignende m\xc3\xa5l under tr\xc3\xa6ningen. M\xc3\xa5let blev k\xc3\xa5ret til m\xc3\xa5nedens m\xc3\xa5l i august af BBC. Den 4. oktober 2006 fik han den engelske spillerforenings fan-pris for sit solide spil i september._NEWLINE_Agger har siden scoret flere m\xc3\xa5l, og et af de mest betydningsfulde kom, da han sendte bolden i nettet efter en frisparkskombination med Steven Gerrard i Champions League-semifinalen mod Chelsea den 1. maj 2007 og derved blev matchvinder i 1-0-sejren. Dette udlignede Chelseas f\xc3\xb8ring fra f\xc3\xb8rste kamp, og semifinalen endte med, at Liverpool gik i finalen efter straffesparkskonkurrence. Agger spillede med i finalen, der endte med nederlag for Liverpool p\xc3\xa5 1-2._NEWLINE_Siden Agger var skiftet til Liverpool, havde han if\xc3\xb8lge fodbold-eksperter imponeret s\xc3\xa6rdeles. Det resulterede i, at store klubber som Real Madrid samt FC Barcelona var p\xc3\xa5 jagt efter Agger. Andre klubber var ogs\xc3\xa5 ude efter Agger, men b\xc3\xa5de Agger og klubben ville gerne forl\xc3\xa6nge hans kontrakt._NEWLINE_I 2007 nominerede Liverpools tilh\xc3\xa6ngere Daniel Aggers langskudsm\xc3\xa5l til s\xc3\xa6sonens bedste m\xc3\xa5l._NEWLINE_I begyndelsen af den f\xc3\xb8lgende s\xc3\xa6son fik Agger et brud i mellemfoden, der gav komplikationer, s\xc3\xa5 det endte med, at han ikke spillede klubkampe i resten af s\xc3\xa6sonen. Derfor var det n\xc3\xa6sten som at starte forfra for ham, da han igen kom p\xc3\xa5 banen i sommeren 2008. Den lange skadespause havde dog sat ham lidt ned p\xc3\xa5 den interne rangliste i klubben, og han kom til at sidde p\xc3\xa5 udskiftningsb\xc3\xa6nken i mange kampe, indtil Martin \xc5\xa0krtel blev skadet, hvorefter han kom til at spille en hel del resten af s\xc3\xa6sonen._NEWLINE_I maj 2009 forl\xc3\xa6ngede han kontrakten med Liverpool, s\xc3\xa5 den l\xc3\xb8ber til 2014. Han d\xc3\xb8jede dog fortsat med en skade i h\xc3\xa6len, der holdt ham ude i de f\xc3\xb8rste m\xc3\xa5neder af 2009/10-s\xc3\xa6sonen i Premier League. Han spillede en del kampe i den s\xc3\xa6son og rundede i februar 2010 sin kamp nummer 100 for Liverpool. Blandt andet scorede han et vigtigt m\xc3\xa5l mod Benfica i Europa League, hvilket var med til at f\xc3\xa5 Liverpool i semifinalen._NEWLINE_I august 2009 blev det bekr\xc3\xa6ftet, at Agger skulle gennemg\xc3\xa5 en operation i ryggen, eftersom han i en lang periode havde d\xc3\xb8jet med smerter i ryggen. Dermed missede han nogle VM-kvalifikationskampe. Faktisk var skaden s\xc3\xa5 slem, at Agger p\xc3\xa5 et tidspunkt overvejede at indstille karrieren. Daniel Aggers uheldige efter\xc3\xa5r fortsatte, hvor han imod Manchester City blev ramt i ansigtet af Manchester Citys Kolo Toure. Skaden kostede fem sting. Grundet et hav af skader, blev Agger i 2011 rygtet til flere udlandske klubber rundt omkring i Europa. Agger afviste alle rygter, og blev i Liverpool. Skaderne blev ved med at v\xc3\xa6lte over Agger, og i april 2011 kunne l\xc3\xa6ge-staben i Liverpool konstatere, at vi ikke ville f\xc3\xa5 Agger at se p\xc3\xa5 banen resten af s\xc3\xa6sonen, da han havde et problem med senen bag det ene kn\xc3\xa6._NEWLINE_FC Barcelona lurede efter en erstatning for Carles Puyol, og i flere omgange var Agger af den grund rygtet til den catalanske storklub. Agger fastlog hurtigt, at han helst ikke \xc3\xb8nskede at spille for andre klubber end Liverpool._NEWLINE_I oktober 2012 underskrev Agger en ny kontrakt med Liverpool. Kontrakten gjaldt til 2016. Landsholdsanf\xc3\xb8reren blev i 2012 k\xc3\xa5ret til "\xc3\xa5rets danske fodboldspiller 2011" ved DBU\'s h\xc3\xa6dersceremoni. For anden gang i tr\xc3\xa6k, blev Agger k\xc3\xa5ret til "\xc3\xa5rets danske fodboldspiller", denne gang for 2012._NEWLINE_I august 2013 meddelte Liverpool, at Agger var blevet klubbens nye viceanf\xc3\xb8rer._NEWLINE_Agger skiftede fra Liverpool til Br\xc3\xb8ndby i 2014, grundet manglende spilletid.\n_START_SECTION_\nRetur til Br\xc3\xb8ndby IF\n_START_PARAGRAPH_\nDen 30. august 2014 bekr\xc3\xa6ftede Liverpool, at Agger skiftede tilbage til sin gamle klub, Br\xc3\xb8ndby IF, p\xc3\xa5 en 2-\xc3\xa5rig aftale for en ukendt transfersum. Agger stoppede karrieren i Br\xc3\xb8ndby efter to s\xc3\xa6soner, i 2016, grundet for mange skadet i l\xc3\xb8bet af hans aktive karriere.\n_START_SECTION_\nLandsholdskarriere\n_START_PARAGRAPH_\nEfter den succesrige superligas\xc3\xa6son i 2004/05 blev Agger udtaget til landsholdets venskabskamp mod Finland den 2. juni 2005, som Danmark vandt 1-0 med Agger p\xc3\xa5 banen i hele kampen. Agger s\xc3\xa5 den efterf\xc3\xb8lgende kamp fra b\xc3\xa6nken, f\xc3\xb8r han igen spillede hele kampen i 4-1-sejren over England den 17. august 2005 ved siden af Per Nielsen, hvor han voldte de engelske angribere, is\xc3\xa6r Wayne Rooney, store problemer. Det blev til yderligere et par landskampe, inden en skade i september 2005 tvang ham til at holde pause resten af 2005. Kun 20 \xc3\xa5r gammel blev Agger k\xc3\xa5ret som "\xc3\x85rets Talent" p\xc3\xa5 tv\xc3\xa6rs af alle sportsgrene den 6. december 2005._NEWLINE_Agger var dog fortsat U/21-landsholdsspiller. Han spillede ti kampe og scorede tre m\xc3\xa5l for det danske U/21-landshold, og han blev udtaget til at spille U/21-EM i maj 2006. Siden dette spillede han udelukkende p\xc3\xa5 A-landsholdet, hvor han snart skulle etablere sig som fast mand i midterforsvaret. Han scorede 12 m\xc3\xa5l p\xc3\xa5 landsholdet og blev i 2010 udtaget som et sikkert kort til VM-slutrunden og EM-slutrunden i 2012. Han stoppede p\xc3\xa5 landsholdet i 2016, i forbindelse med sit karrierestop, efter 75 kampe for Danmark.\n_START_SECTION_\nPersonligt liv\n_START_PARAGRAPH_\nDaniel Agger blev gift i maj 2010 med Sofie Dyhre Nielsen. Sammen har parret s\xc3\xb8nnen Jamie fra maj 2009 og s\xc3\xb8nnen Mason fra november 2012. Han er f\xc3\xa6tter til Nicolai Agger, der ligeledes spillede for Br\xc3\xb8ndby._NEWLINE_Han k\xc3\xb8bte i 2007 to restauranter i Liverpool, men afh\xc3\xa6ndede dem igen to \xc3\xa5r senere. Han ejer sammen med sin onkel Center Pub i Hvidovre._NEWLINE_Daniel Agger har p\xc3\xa5 sine h\xc3\xb8jre h\xc3\xa5nd tatoveret p\xc3\xa5 fire af fingrene "YNWA", som er Liverpools motto, og st\xc3\xa5r for: "You\'ll never walk alone."_NEWLINE_Daniel Agger gik i 2013 ogs\xc3\xa5 ind i kloakbranchen, med firmaet KloAgger.\n_START_SECTION_\nTyveri\n_START_PARAGRAPH_\nMens Daniel Agger var i Danmark for at tr\xc3\xa6ne med landsholdet i forbindelse med kampene mod Island og Portugal, muntrede tyve sig i danskerens lejlighed i Liverpool. Adskillige fladsk\xc3\xa6rms-TV og Aggers to biler blev stj\xc3\xa5let.'